钦定古今图书集成/明伦汇编/人事典/第057卷 > 孔丛子 > 《申怀赋》〈有序〉傅咸
## 钦定古今图书集成/明伦汇编/人事典/第057卷 > 孔丛子 > 《申怀赋》〈有序〉傅咸

余自咸宁谬为众论所许，补太子洗马，才不称职，而意常惘然，作《申怀赋》。

何天施之弘普，厕瓦砾于琼瑛。备东宫之妙选，奉诸
君之圣明。穆穆清禁，济济群英。鸾翔凤集，羽仪上京。
芬芳并发，我秽其馨；德音光宣，我累厥声。岂伊不愧，
顾影惭形。虽自迫于陨越，惧恩隆而命轻。命既轻而
才下，谅无补于明时。塞贤哲之显路，而尘损之日滋。
匪耽荣而忘替，实结恋之有违。忍厚颜于寮类，甘获
戾而受讥。不悟皇恩之弥崇，授大县乎近畿。畿云近
而防远，情眷眷而含悲。悲恻兼怀，忧虑实深。雍可南
面，千载晞心。微微小子，斯之莫任。莫斯之任，求仁在
我。将反初服，毕志训雅。尽乌鸟之至情，竭欢敬于膝
下。进抗疏以归诚，退抽簪而脂车。庶所乞之克从，永收迹于蓬庐。